Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2020/C 42/04)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 zo 17. októbra 2018 (1).

OZNÁMENIE O SCHVÁLENÍ ŠTANDARDNEJ ZMENY

„Muscadet Coteaux de la Loire“

PDO-FR-A0495-AM01

Dátum oznámenia: 8. 11. 2019

OPIS A DÔVODY SCHVÁLENEJ ZMENY

1. Zemepisná oblasť

Dôsledkami revízie zemepisnej oblasti s označením „Muscadet Coteaux de la Loire“ sú:

začlenenie dvoch obcí (La Boissière-du-Doré, La Remaudière) a časti obce Le Loroux-Bottereau, pričom všetky tieto obce patria do zemepisnej oblasti s regionálnym označením „Muscadet“,

vylúčenie dvoch obcí (Mésanger, Varades) a časti obce Ligné v dôsledku činnosti, ktorej cieľom je obmedziť rozlohu vinice na oblasti, v ktorých sa udržalo kvalitné vinohradníctvo.

Okrem toho sa prijali redakčné úpravy: v novom zozname administratívnych jednotiek sa zohľadňujú zlúčenia alebo ďalšie úpravy administratívneho zónovania, ktoré nastali od schválenia špecifikácie výrobku. S cieľom zvýšiť právnu istotu sa tento zoznam zosúladil s aktuálnou verziou oficiálneho zemepisného kódexu, ktorý každý rok vydáva štatistický ústav INSEE.

Jednotný dokument týkajúci sa zemepisnej oblasti a súvislostí so zemepisnou oblasťou sa zodpovedajúcim spôsobom mení.

2. Vymedzený pozemok

V kapitole I časti IV bode 2 špecifikácie výrobku sa za slová „19. mája 2011“ dopĺňajú slová „a 20. júna 2018“.

Cieľom tejto zmeny je doplniť dátum, ku ktorému príslušný vnútroštátny orgán schválil zmenu vymedzeného pozemku v rámci zemepisnej oblasti výroby. Vymedzenie pozemku spočíva v tom, že sa v rámci zemepisnej oblasti výroby určia pozemky vhodné na výrobu výrobku s chráneným označením pôvodu.

Uvedená zmena nemá vplyv na jednotný dokument.

3. Oblasť v bezprostrednej blízkosti

Oblasť v bezprostrednej blízkosti sa v dôsledku zlúčenia obcí aktualizovala. Celková oblasť výroby vína daného označenia sa nemení.

Jednotný dokument týkajúci sa dodatočných podmienok sa zodpovedajúcim spôsobom mení.

4. Vinárske postupy

V kapitole I časti IX bode 1 sa pridáva veta: „V čase ich balenia alebo ich prvého odoslania z miesta výroby vína sa stále ponechávajú na jemných vinifikačných kvasničných kaloch.“

Ponechaním vín na jemných kaloch sa umožní, aby výrobky zamerané na plnosť mali všetky potrebné vlastnosti. To umožní potvrdiť a posilniť členenie jednotlivých označení odrody Muscadet.

Jednotný dokument týkajúci sa vinárskych postupov sa zodpovedajúcim spôsobom mení v bode 9.

5. Tepelné ošetrenia

Ruší sa zákaz používania tepelných ošetrení vína pri teplotách vyšších ako 40 °C. Cieľom zmeny je poskytnúť prevádzkovateľom všetky možné technické prostriedky na zvládnutie dôsledkov ťažkých ročníkov, ktoré sa vyznačujú organoleptickými odchýlkami vín, ako je „zemitá pachuť a pachuť po plesni“. Technika ohrievania muštu, tzv. termovinifikácia, je v porovnaní s použitím enologického mezoporézneho aktívneho uhlia k vínam oveľa šetrnejšia, pretože pri nej nestrácajú štruktúru a plnosť.

Jednotný dokument týkajúci sa vinárskych výrobných postupov sa zodpovedajúcim spôsobom mení.

6. Balenie

Konečný dátum obdobia balenia vín s označením „sur lies“ (na kaloch) sa predlžuje z 30. novembra na 31. decembra. Zmenou sa umožňuje predĺžiť obdobie fľašovania vín s označením „sur lie“ o jeden mesiac s cieľom optimalizovať obdobie obchodovania s touto kategóriou vín, avšak bez toho, aby sa zmenila plnosť vína súvisiaca s jemnou perlivosťou, ktorá vína s týmto označením charakterizuje.

Jednotný dokument týkajúci sa dodatočných podmienok sa zodpovedajúcim spôsobom mení.

7. Obeh vín

V kapitole 1 časti IX ods. 5 sa vypúšťa písmeno b) o dátume uvedenia vín do obehu medzi oprávnenými skladovateľmi.

Uvedená zmena nemá vplyv na jednotný dokument.

8. Súvislosť

Súvislosť sa upravila takým spôsobom, aby sa zohľadnila zmena počtu obcí a aby sa aktualizoval posledný odsek bodu 1, ktorý sa týka počtu výrobcov a objemu výroby.

Jednotný dokument týkajúci sa súvislosti so zemepisnou oblasťou sa zodpovedajúcim spôsobom mení.

9. Označovanie

V časti XI sa pridáva písm. c) „Pri označovaní vín oprávnených používať chránené označenie pôvodu sa môže spresniť názov menšej zemepisnej jednotky za predpokladu, že:

— ide o miestny katastrálny názov,

— je uvedený vo vyhlásení o úrode.

Tento miestny katastrálny názov je vytlačený písmom, ktorého výška, šírka ani hrúbka nepresahujú polovicu veľkosti písma názvu chráneného označenia pôvodu. Nachádza sa v rovnakom zornom poli ako názov chráneného označenia pôvodu.“

Jednotný dokument týkajúci sa dodatočných podmienok sa zodpovedajúcim spôsobom mení.

10. Povinné vyhlásenia

Konečný dátum na predloženie vyhlásenia o uplatnení nároku sa mení z 15. decembra na 31. decembra.

Predbežné vyhlásenie o transakcii sa mení na predbežné vyhlásenie o odoslaní.

Predbežné vyhlásenie o balení sa vyplní pre každú zásielku vína.

Uvedené zmeny nemajú vplyv na jednotný dokument.

11. Vyhlásenie o stiahnutí

Uvádzajú sa podrobné údaje týkajúce sa vyhlásenia o stiahnutí.

Uvedená zmena nemá vplyv na jednotný dokument.

12. Záznamy

Vedenia záznamov sa dotkli redakčné úpravy.

— V kapitole II časti II bode 2:

— v písmene b) sa vypúšťajú slová „až do dátumu podania vyhlásenia o uplatnení nároku“ a „a kyslosť muštu“,

— v písmene c) sa slovo „hárok“ nahrádza slovom „záznam“,

— v písmene d) sa slovo „hárok“ nahrádza slovom „záznam“ a vypúšťajú sa slová „alebo dať na spotrebu nebalené vína s chráneným označením pôvodu,“.

Uvedená zmena nemá vplyv na jednotný dokument.

13. Hlavné body kontroly

Kapitola 3 bola revidovaná s cieľom zabezpečiť konzistentnosť pri vypracovaní hlavných bodov kontroly v špecifikáciách výrobkov oblasti nantského kraja.

Uvedená zmena nemá vplyv na jednotný dokument.

JEDNOTNÝ DOKUMENT

1. Názov výrobku

Muscadet Coteaux de la Loire

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

Vína sú biele, suché a tiché.

Tieto vína majú:

— minimálny prirodzený obsah alkoholu (v obj. %) 10 %,

— maximálny obsah skvasiteľných cukrov (glukózy a fruktózy) 3 gramy na liter,

— maximálny obsah prchavých kyselín 10 miliekvivalentov na liter,

— celkový obsah alkoholu po obohatení (v obj. %) 12 %.

Celkový obsah kyselín, celkový obsah oxidu siričitého vo vínach a celkový skutočný obsah alkoholu sú v súlade s prahovými hodnotami, ktoré sa stanovujú v právnych predpisoch EÚ. Vína sú biele, suché a tiché.

Majú jemnú vôňu, často dominantne kvetinovú, niekedy s niekoľkými minerálnymi tónmi a chuťová vyváženosť celkovo smeruje k sviežosti.

Vďaka dlhšiemu zreniu majú niekedy dobrú spôsobilosť na starnutie.

Fľašujú sa starostlivo, aby sa zachoval a zdôraznil bohatý aromatický výraz.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

5. Vinárske výrobné postupy

a) Základné enologické postupy

Pestovateľský postup

Minimálna hustota výsadby vo viniciach je 6 500 koreňov na jeden hektár.6 500 koreňov na jeden hektár.

Vzdialenosť medzi riadkami je maximálne 1,50 metra a vzdialenosť medzi krami v jednom riadku sa pohybuje od 0,90 metra do 1,10 metra.

Rez viniča sa vykonáva najviac na dvanásť očiek na jeden ker:

— buď krátkym rezom najviac s piatimi čapíkmi na jeden ker,

— alebo jednoduchým alebo dvojitým Guyotovým spôsobom rezu.

Rez sa musí dokončiť pred pučaním alebo štádiom 5 podľa Eichhornovej a Lorenzovej stupnice.

Bez ohľadu na spôsob rezu sa vinič môže rezať na štyri dodatočné očká na jeden koreň za predpokladu, že vo fenologickej fáze, ktorá zodpovedá 11 alebo 12 listom, je počet plodonosných výhonkov na koreň ročne maximálne 12.

Osobitný enologický postup

Akékoľvek tepelné spracovanie zozbieraného hrozna pri teplote nižšej ako -5 °C je zakázané.

Celkový obsah alkoholu vo vínach po obohatení nesmie prekročiť 12 %.

Použité enologické postupy spĺňajú okrem podmienok uvedených vyššie aj požiadavky stanovené v právnych predpisoch EÚ a v poľnohospodárskom zákonníku a zákonníku o námornom rybolove.

b) Maximálne výnosy

66 hektolitrov na hektár

6. Vymedzená zemepisná oblasť

Všetky výrobné fázy sa uskutočňujú v zemepisnej oblasti, ktorú schválil Národný inštitút pre osvedčovanie pôvodu a kvality na zasadnutí príslušného vnútroštátneho výboru 15. júna 2017. Táto oblasť zahŕňa ku dňu schválenia tejto špecifikácie výrobku príslušným vnútroštátnym výborom územie týchto obcí alebo častí týchto obcí na základe oficiálneho zemepisného kódexu z roku 2018:

— departement Loire-Atlantique: Ancenis, La Boissière-du-Doré, Carquefou, Le Cellier, Couffé, Divatte-sur-Loire (len na území delegovanej obce Barbechat), Ligné (časť), Le Loroux-Bottereau (časť), Mauves-sur-Loire, Oudon, La Remaudière, Saint-Géréon, Thouaré-sur-Loire, Vair-sur-Loire,

— departement Maine-et-Loire: Mauges-sur-Loire (len na území delegovaných obcí La Chapelle-Saint-Florent a Saint-Florent-le-Vieil), Orée d’Anjou (len na území delegovaných obcí Bouzillé, Champtoceaux, Drain, Landemont, Liré a La Varenne).

7. Hlavné muštové odrody

Melon B

8. Opis súvislostí

Opis prírodných faktorov, ktoré sú rozhodujúce pre súvislosť

Vinice s chráneným označením pôvodu „Muscadet Coteaux de la Loire“ sa nachádzajú najmä na hlavných úbočiach rieky Loiry alebo sa od nej niekedy mierne vzďaľujú a rozprestierajú sa na stráňach jej prítokov, z ktorých hlavnými prítokmi sú Divatte, Evre a Erdre. Zemepisná oblasť sa vyznačuje zvlneným reliéfom so sklonom často v rozmedzí od 5 % do 10 %. Nachádza sa východne od mesta Nantes a tvorí najvýchodnejšiu časť rozľahlejšej zemepisnej oblasti chráneného označenia pôvodu „Muscadet“. Zaberá časť územia departementov Loire-Atlantique a Maine-et-Loire. Pozemky s vinohradmi sú v krajine zreteľne odlíšiteľné a kontrastujú s plošinami určenými na chov, ohraničenými živými plotmi a mladinou.

Zemepisná oblasť má obzvlášť mierne oceánske podnebie. Teplotné rozdiely sú malé, pretože rieka Loira plní regulačnú úlohu a prispieva k šíreniu morského vplyvu do vnútrozemia. Juhozápadná/severovýchodná orientácia toku rieky, ktorá sa zhoduje s osou prevládajúceho smeru vetra, uľahčuje oceánskym vánkom preniknúť do tejto oblasti. Z toho istého dôvodu je aj úhrn zrážok na brehoch Loiry výrazne nižší ako na rovinách vzdialených niekoľko kilometrov. V dôsledku toho je slnečné žiarenie v lete pre túto zemepisnú šírku významné, čím sa minimalizuje vplyv severnej alebo južnej orientácie úbočí s vinicami. Silné prílivy a odlivy v období jesennej rovnodennosti niekedy prinášajú výdatné zrážky.

Podložie zemepisnej oblasti tvoria hlavne premenené horniny, najmä svor, pričom na západe sa nachádza viac ruly a na východe viac bridlice. Na týchto horninách, ktoré sú najčastejšie zvetrané alebo len mierne zmenené, sa nachádzajú hnedé povrchové pôdy, ktoré pozostávajú z veľkej časti z hrubozrnných častíc, piesku alebo kamienkov. Tieto pôdy sú prirodzene dobre odvodňované, preto sa na jar rýchlo zohrievajú. Pokiaľ ide o ich využitie, pozemky na zber hrozna sa rozprestierajú výhradne na úbočiach, ktoré sa vyznačujú otvorenými priestranstvami a ktoré sú prevažne alebo tradične vysadené viničom, a na pozemkoch so zdravými, prevzdušnenými, plytkými a stredne úrodnými pôdami, ktoré majú obmedzenú schopnosť zadržiavať vodu.

Opis ľudských faktorov, ktoré sú rozhodujúce pre súvislosť

Vinica s chráneným označením pôvodu má dlhú vinohradnícku tradíciu. Vinica, ktorá sa v meste Nantes nachádza od prvých storočí nášho letopočtu, sa v období stredoveku rozprestierala po celom nantskom kraji pozdĺž toku rieky Loiry a jej prítokov. V kopiároch listín opátstiev v regióne sa odkazuje na vývoj jej pestovania v 11. a 12. storočí na úbočiach obcí Varades, Oudon, Ancenis a Saint-Florent-le-Vieil. Avšak skutočná komerčná vinica vznikla až od 16. storočia v reakcii na dopyt holandských obchodníkov usadených v Nantes. V tomto období sa v regióne udomácnila odroda melon B a od polovice 17. storočia sa tu označuje názvom „Muscadet“. Prístav v meste Ancenis sa dlhodobo aktívne využíval a zabezpečoval prepravu vín z tejto zemepisnej oblasti do mesta Nantes. Bretónske vojvodstvo si aj po pripojení k Francúzskemu kráľovstvu zachovalo daňové pravidlá, ktorými sa podporoval rozmach vinohradníctva. Vína z tejto zemepisnej oblasti z úrody zozbieranej za colnou bariérou boli zdaňované nižšou sadzbou a išli na odbyt ľahšie ako vína pochádzajúce z viníc na hornom toku rieky.

Pokiaľ ide o biele vína, zemepisná oblasť sa vďaka odrodám viniča zameraným na odrodu melon B jasne odlišuje od viníc, ktoré sa nachádzajú východnejšie a sú viac zacielené na odrodu chenin B. Po kríze spôsobenej voškou viničovou bola vinica obnovená a zaviedlo sa niekoľko nových techník, ako sú výsadba v rade a Guyotov rez. Odvtedy je know-how výroby riadne kodifikované a udržiava sa vysoká hustota výsadby, kontrola záťaže a výnosu viniča a zber úplne dozretého hrozna.

S cieľom vyrábať bohaté a komplexné vína prijali prevádzkovatelia osobitný technický spôsob vinifikácie, tzv. „nantskú metódu“, ktorá spočíva v udržiavaní vín na jemných kvasničných kaloch minimálne počas obdobia jednej zimy bez stáčania. Know-how vzniklo na základe zvyku, keď si výrobcovia odkladali veľký sud so svojím najlepším vínom na kvasničnom kale pre nadchádzajúce slávnostné udalosti. Týmto spôsobom zrenia vína získavajú plnosť a bohatosť, pretože sa obohacujú najmä o manoproteíny a ďalšie zlúčeniny, ktoré pochádzajú z procesu autolýzy bunkových stien kvasiniek. Okrem toho sa touto metódou, ktorá spočíva v tom, že s vínami sa nemanipuluje a uchovávajú sa v atmosfére nasýtenej oxidom uhličitým, čím sa výrazne obmedzia procesy oxidácie a uvoľňovania prchavých zlúčenín, zabezpečuje, že vína si až do jari a aj po nej zachovávajú vône, ktoré vznikli pri alkoholovom kvasení.

Počas zrenia sa vína obohacujú aj o terciárne arómy. Hrozno, mušt a vína získané z odrody melon B obsahujú vysokú koncentráciu glykozidických aromatických prekurzorov. Tieto molekuly, ktoré sú zložené z aglykónov naviazaných na sacharidy, sú v takomto stave bez vône. Porušením β-glykozidových väzieb pod vplyvom rozličných chemických a enzymatických procesov vznikajú silne aromatické zlúčeniny, najmä monoterpény a C 13-norizoprenoidy, a vytvára sa hlavne látka β-damaskon, známa svojou úlohou zosilňovania ovocnej vône vín. Prevádzkovatelia získali osobitné know-how s cieľom chrániť vína pred akoukoľvek oxidáciou v nádobe a pristúpiť k ich starostlivému fľašovaniu, aby uvoľňovanie vôní mohlo pokračovať čo najdlhšie a aby sa vína stali bohatšími.

S cieľom ustanoviť tieto výrobné podmienky pre zachovanie autentickosti svojich vín výrobcovia z tejto zemepisnej oblasti získali v roku 1936 uznanie chráneného označenia pôvodu „Muscadet Coteaux de la Loire“. Právne predpisy týkajúce sa tradičného označenia „sur lie“ boli vymedzené v roku 1977. Podľa týchto predpisov sa od roku 1994 vína fľašujú počas roka, ktorý nasleduje po roku zberu hrozna, priamo v mieste výroby vína, aby sa obmedzilo stáčanie a prelievanie vín. Plocha, na ktorú sa vzťahovalo chránené označenie pôvodu, predstavovala v roku 2016 približne 170 hektárov pre asi 80 výrobcov a jedno družstvo so sídlom v meste Ancenis. Ročný objem predaja dosahuje približne 7 000 hektolitrov a ťaží najmä z označenia 7 000 hektolitrov a ťaží najmä z označenia 7 000 hektolitrov a ťaží najmä z označenia „sur lie“. Vína s chráneným označením pôvodu „Muscadet Coteaux de la Loire“ sú biele, suché a tiché. Majú jemnú vôňu, často dominantne kvetinovú, niekedy s niekoľkými minerálnymi tónmi a chuťová vyváženosť celkovo smeruje k sviežosti. Dlhšie zrenie im môže dodávať bohatšiu chuť a dobrú spôsobilosť na starnutie. Fľašujú sa starostlivo, aby sa zachoval a zdôraznil ich bohatý aromatický výraz.

Vína s označením „sur lie“ majú tradične vyváženú chuť, ktorá smeruje k plnosti, komplexnejšiu vôňu a môžu byť jemne perlivé z dôvodu obsahu zvyškov oxidu uhličitého, ktorý sa vytvoril počas alkoholového kvasenia. Vína sú počas zrenia chránené pred oxidáciou s cieľom zachovať ich sviežosť, bohatú vôňu a endogénny oxid uhličitý. Ak je obsah oxidu uhličitého príliš vysoký na to, aby mohli byť vína plnené do pružných nádob, plnia sa do fliaš a plnenie si vyžaduje veľkú pozornosť. Zemepisná oblasť má z dôvodu vplyvu rieky Loiry mierne a slnečné podnebie s nízkym úhrnom zrážok. Oblasť má zvlnený reliéf, ktorý sa na brehoch rieky zvýrazňuje, a často plytké a hrubé pôdy, ktoré vznikli najmä na premenených horninách. Štiepenie týchto hornín a zloženie pôdy umožňujú viniču hlboko sa zakoreniť, vďaka čomu majú rastliny dostatočnú vlahu, ktorá sa postupne znižuje a podporuje dozrievanie bobúľ odrody melon B. Mierna zima zaisťuje, že vegetačný cyklus viniča sa začína skoro, a preto je zvyčajne možné hrozno zbierať ešte pred jesennými dažďami. Mierne letné teploty umožňujú okrem iného zachovať sviežosť a vôňu vín získaných z tejto lahodnej odrody bieleho hrozna. Vietor od oceána, ktorý vanie popri rieke Loire, znižuje vlhkosť ovzdušia a umožňuje zber zdravého hrozna, čím sa sčasti prispieva k jemnosti vôní vína, a to najmä v škále kvetinových a minerálnych tónov.

Dlhá história pestovania vína v tejto zemepisnej oblasti a jej skorá špecializácia už oddávna podporujú spoločné využívanie poznatkov a postupov zo strany výrobcov. V snahe chrániť autentickosť svojich výrobkov získali výrobcovia v roku 1936 uznanie chráneného označenia pôvodu „Muscadet Coteaux de la Loire“, čím sa toto označenie stalo jedným z najstarších chránených označení pôvodu vo Francúzsku.

Prevádzkovatelia môžu vďaka svojmu know-how kontrolovať výrobu a zbierať zdravé a úplne zrelé hrozno. Vína sú vyrábané podľa miestnych zvykov a až do balenia dozrievajú na jemných kvasničných kaloch bez stáčania. Vďaka miernym zimným teplotám v tejto zemepisnej oblasti, ktorými sa podporuje proces výmeny s kalmi, získavajú vína počas zrenia lepšiu kvalitu a od nasledujúcej jari majú bohatšiu chuť. Starostlivým fľašovaním sa umožňuje zachovať základné vlastnosti vín, pričom niektoré vône sa ďalej rozvíjajú aj po balení. Týmto know-how, ktoré je dokonale prispôsobené potenciálu prírodného prostredia a odrody melon B, sa zaisťuje, aby sa aromatické molekuly vytvorené pri kvasení a glykozidické aromatické prekurzory vo vínach naplno prejavili.

Vína s chráneným označením pôvodu doplneným o označenie „sur lie“, ktoré sa fľašujú počas roka nasledujúceho po roku zberu hrozna, si zachovávajú svoju typickú sviežosť, zvýraznenú jemnou perlivosťou, ktorú spôsobuje obsah zvyškov oxidu uhličitého vytvoreného počas vinifikácie. S cieľom predísť akejkoľvek oxidácii sa tieto vína balia priamo v mieste výroby vína. Tento tradičný postup, ktorým sa minimalizuje manipulácia s výrobkami, je dokonale prispôsobený na zachovanie jemných aromatických zlúčením vo vínach.

Všadeprítomnosť rieky Loiry, poloha zemepisného regiónu v strede medzi mestami Nantes a Angers, ako aj dynamickosť prístavných činností mesta Ancenis prispeli k historickému vzniku obchodnej vinice a viedli k jej dynamike. Vína si vďaka svojim vlastnostiam, sviežosti a jemnej vôni, získali širokú klientelu, ako aj mnohé reštaurácie na brehoch rieky Loiry. Výborne chutia s morskými plodmi či rybami s omáčkou „au beurre blanc“ podľa receptu, ktorý vznikol na brehoch tejto rieky v 19. storočí.

9. Ďalšie základné podmienky (balenie, označovanie, iné požiadavky)

Oblasť v bezprostrednej blízkosti

Právny rámec:

vnútroštátne právne predpisy

Druh dodatočnej podmienky:

výnimka pre výrobu vo vymedzenej zemepisnej oblasti

Opis podmienky:

Oblasť v bezprostrednej blízkosti, ktorá je vymedzená na základe výnimky pre vinifikáciu, výrobu a zrenie vín, vinifikáciu, výrobu a zrenie a balenie vín, ktoré sú oprávnené používať označenie „sur lie“, tvorí na základe oficiálneho zemepisného kódexu z roku 2018 územie týchto obcí alebo častí týchto obcí:

— departement Loire-Atlantique: Aigrefeuille-sur-Maine, Basse-Goulaine, La Bernerie-en-Retz, Le Bignon, Bouaye, Bouguenais, Boussay, Brains, La Chapelle-Heulin, Château-Thébaud, Chaumes-en-Retz, Chauvé, Cheix-en-Retz, La Chevrolière, Clisson, Corcoué-sur-Logne, Divatte-sur-Loire (len na území delegovanej obce La Chapelle-Basse-Mer), Frossay, Geneston, Gétigné, Gorges, La Haie-Fouassière, Haute-Goulaine, Le Landreau, Legé, Ligné (časť), La Limouzinière, Loireauxence (len na území delegovaných obcí La Chapelle-Saint-Sauveur a Varades), Le Loroux-Bottereau (časť), Machecoul-Saint-Même, Maisdon-sur-Sèvre, La Marne, Mésanger, Monnières, Montbert, Montrelais, Les Moutiers-en-Retz, Mouzillon, Le Pallet, Paulx, Le Pellerin, La Planche, Pont-Saint-Martin, Pornic, Port-Saint-Père, La Regrippière, Remouillé, Rezé, Rouans, Saint-Aignan-Grandlieu, Saint-Colomban, Sainte-Pazanne, Saint-Étienne-de-Mer-Morte, Saint-Fiacre-sur-Maine, Saint-Hilaire-de-Chaléons, Saint-Hilaire-de-Clisson, Saint-Julien-de-Concelles, Saint-Léger-les-Vignes, Saint-Lumine-de-Clisson, Saint-Lumine-de-Coutais, Saint-Mars-de-Coutais, Saint-Père-en-Retz, Saint-Philbert-de-Grand-Lieu, Saint-Viaud, Les Sorinières, Touvois, Vallet, Vertou, Vieillevigne, Villeneuve-en-Retz, Vue,

— departement Maine-et-Loire: Beaupréau-en-Mauges (len na území delegovaných obcí Beaupréau a Gesté), Ingrandes-Le Fresne sur Loire (len na území delegovanej obce Fresne-sur-Loire), Mauges-sur-Loire (len na území delegovanej obce Marillais), Montrevault-sur-Èvre (len na území delegovaných obcí La Boissière-sur-Evre, La Chaussaire, Le Fief-Sauvin, Le Fuilet, Montrevault, Le Puiset-Doré, Saint-Pierre-Montlimart a Saint-Rémy-en-Mauges), Orée d’Anjou (len na území delegovaných obcí Saint-Christophe-la-Couperie, Saint-Laurent-des-Autels a Saint-Sauveur-de-Landemont), Sèvremoine (len na území delegovaných obcí Montfaucon-Montigné, Saint-Crespin-sur-Moine, Saint-Germain-sur-Moine a Tillières),

— departement Vendée: Cugand, Montaigu, Rocheservière, Saint-Étienne-du-Bois, Saint-Hilaire-de-Loulay, Saint-Philbert-de-Bouaine.

Právny rámec:

vnútroštátne právne predpisy

Druh dodatočnej podmienky:

dodatočné ustanovenia o označovaní

Opis podmienky:

názov chráneného označenia pôvodu možno doplniť označením „sur lie“ v prípade vín, ktoré spĺňajú podmienky výroby stanovené pre toto označenie v špecifikácii výrobku.

Názov chráneného označenia pôvodu sa môže doplniť zemepisným označením „Val de Loire“ podľa pravidiel týkajúcich sa používania tohto zemepisného označenia, ktoré sú stanovené v špecifikácii výrobku.

Veľkosť písma označenia „sur lie“ a zemepisného označenia „Val de Loire“ má menšiu alebo rovnakú výšku, šírku aj hrúbku ako veľkosť písma názvu chráneného označenia pôvodu.

Vína s označením „sur lie“ sú uvádzané s údajom o ročníku vína.

Vína s chráneným označením pôvodu môžu na svojich etiketách uvádzať názov užšej zemepisnej jednotky za predpokladu, že:

— ide o miestny katastrálny názov,

— je uvedený vo vyhlásení o úrode.

Tento miestny katastrálny názov je vytlačený písmom, ktorého výška, šírka ani hrúbka nepresahujú polovicu veľkosti písma názvu chráneného označenia pôvodu. Nachádza sa v rovnakom zornom poli ako názov chráneného označenia pôvodu.

Právny rámec:

vnútroštátne právne predpisy

Druh dodatočnej podmienky:

balenie vo vymedzenej zemepisnej oblasti

Opis podmienky:

vína, ktoré sú oprávnené používať označenie „sur lie“, sú balené vo vymedzenej oblasti.

S cieľom zachovať vlastnosti získané na základe spôsobu vinifikácie a zrenia týchto vín, najmä ich sviežosť, bohatú vôňu, ktorej niektoré zložky sa prejavia až po balení, jemnú perlivosť spôsobenú ich obsahom endogénneho oxidu uhličitého s cieľom obmedziť prelievanie, sa vína oprávnené používať označenie „sur lie“ fľašujú v mieste výroby vína od 1. marca do 31. decembra roka nasledujúceho po roku zberu.

Týmto osobitným spôsobom zrenia vína získavajú plnosť a bohatosť, pretože sa obohacujú najmä o manoproteíny a ďalšie zlúčeniny, ktoré pochádzajú z procesu autolýzy bunkových stien kvasiniek. Táto metóda spočíva v tom, že s vínami sa nemanipuluje a uchovávajú sa v atmosfére nasýtenej oxidom uhličitým, čím sa výrazne obmedzí oxidácia a uvoľňovanie prchavých zlúčenín.

Ak je obsah oxidu uhličitého príliš vysoký na to, aby mohli byť vína plnené do pružných nádob, plnia sa do fliaš a plnenie si vyžaduje veľkú pozornosť.

Vína sa v čase balenia alebo prvého odoslania z miesta výroby naďalej ponechávajú na jemných kvasničných kaloch.

Odkaz na špecifikáciu výrobku

https://info.agriculture.gouv.fr/gedei/site/bo-agri/document_administratif-6463bdfa-2237-4a2c-b1b0-13cf749cfc0b

(1) Ú. v. EÚ 9, 11.1.2019, s. 2.